มันนี่ทูเดย์
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 5 มิ.ย.ที่ผ่านมา
13 มิ.ย. 2558

บาทแข็งดันทุนสำรองเพิ่ม 700 ล้านเหรียญสหรัฐ
ธนาคารแห่งประเทศไทย (ธปท.) รายงานฐานะเงินทุนสำรองระหว่างประเทศ ล่าสุด ณ วันที่ 5 มิ.ย.ที่ผ่านมา อยู่ที่ 1.592 แสนล้านเหรียญสหรัฐ หรือประมาณ 5.371 ล้านล้านบาท เพิ่มขึ้นจากสัปดาห์ก่อนหน้า 700 ล้านเหรียญสหรัฐ หรือประมาณ 2.36 หมื่นล้านบาท หากคิดอัตราแลกเปลี่ยนในตลาดปัจจุบันที่ระดับ 33.69 บาท/เหรียญสหรัฐ ขณะที่ฐานะซื้อเงินตราต่างประเทศล่วงหน้าสุทธิ (ฟอร์เวิร์ด) อยู่ที่ 1.81 หมื่นล้านเหรียญสหรัฐ ลดลง 1,000 ล้านเหรียญสหรัฐ ส่งผลให้ทุนสำรองระหว่างประเทศรวมสุทธิอยู่ที่ 1.773 แสนล้านเหรียญสหรัฐ
ด้านนักวิเคราะห์คาดว่าทุนสำรองประเทศที่ปรับตัวเล็กน้อย เป็นเพราะทางการจำเป็นต้องเข้าดูแลเงินบาทที่ปรับแข็งค่าขึ้นในช่วงสัปดาห์ที่ผ่านมา ด้วยการเข้าซื้อเงินเหรียญสหรัฐในตลาดเข้าสะสมในทุนสำรองบ้าง เพื่อไม่ให้เงินบาทผันผวนแข็งค่ามากเกินไป โดยสัปดาห์ที่ผ่านมาเงินบาทแข็งค่าขึ้นเล็กน้อยที่ 33.69-33.72 บาท/เหรียญสหรัฐ  
สำหรับฐานเงินหรือเงินสดหมุนเวียนในมือภาคเอกชนบวกเงินฝากของสถาบันการเงินที่ ธปท. ในปัจจุบันอยู่ที่ 1.533 ล้านล้านบาท ลดลงเล็กน้อยจากสัปดาห์ก่อนหน้าที่ 1.557 ล้านล้านบาท ซึ่งสะท้อนสภาพคล่องเงินสดในระบบหรือเงินในมือประชาชนปรับลดลง